**Exercici sobre la filosofia de Hume**

És així quan el que considerem causa i el que considerem efecte, tots dos, són presents als sentits. Veurem ara en què es fonamenta la nostra inferència quan d’un d’ells arribem a la conclusió que l’altre ha existit o bé existirà. Suposem que veig una bola movent-se en línia recta cap a una altra; immediatament concloc que xocaran, i que la segona es posarà en moviment. Aquesta és la inferència de la causa a l’efecte; i d’aquesta mena són tots els nostres raonaments en la conducta de la vida; en ella es basa tota la nostra creença en la història; i d’ella se’n deriva tota la filosofia, amb l’única excepció de la geometria i l’aritmètica. Si podem explicar com funciona aquesta inferència a partir del xoc de dues boles, podrem entendre aquesta operació de la ment en totes les instàncies.

HUME: *Abstract* del *Tractat de la Naturalesa Humana*

1.Expliqueu breument (entre seixanta i cent paraules) les idees principals del text i com hi apareixen relacionades. [2 punts]

2.Expliqueu breument el significat, en el text, de les següents paraules o expressions (entre cinc i vint paraules en cada cas). [1 punt]: a) “inferència”; b) “causa”

3.Quines raons té Hume per dir que tots els raonaments en la conducta de la vida es basen en la relació causa-efecte? (Haureu de referir-vos als aspectes generals del pensament de Hume que siguin pertinents encara que no apareguin explícitament en el text). [3 punts]

4.Compareu la concepció de Hume de l’experiència i els sentits amb una altra concepció de l’experiència i els sentits que es pugui trobar en la història del pensament. [2 punts]

5.Creieu que Hume té raó quan defensa que tota la nostra creença en la història es basa en la inferència de la causa a l’efecte i que el gran guia de la naturalesa humana és el costum? Raoneu la resposta. [2 punts]

**Exercici sobre la política de Locke**

L’altra objecció que he trobat que es fa contra el principi de les societats polítiques, tal com he esmentat, és aquesta:

Tots els homes han nascut sota una mena o altra de govern, i és, doncs, impossible que ningú pugui ser mai lliure ni unir-se amb altres per erigir-ne, legítimament, un de nou.

En cas que aquest argument fos vàlid, jo pregunto: Com és que hi ha tantes monarquies legítimes al món? Perquè si algú, en virtut d’aquest supòsit, pot mostrar-me un sol home que, a qualsevol època de la història del món, hagi estat lliure per a iniciar una monarquia legítima, jo em comprometo a mostrar-li’n deu que foren lliures per a unir-se i, alhora, per a endegar un nou govern, ja fos sota un reialme o amb qualsevol altra forma. I això demostra que si qualsevol, nascut sota el domini d’un altre, pot ser prou lliure per a adquirir el dret a comandar altres homes en un imperi nou i distint, tothom qui hagi nascut sota el domini d’un altre home pot ser igualment lliure i esdevenir dirigent o súbdit d’un govern distint i separat. D’aquesta manera, i segons aquell seu mateix principi, o bé els homes són tots lliures, sigui quin sigui el seu origen, o altrament no hi haurà més que un sol príncep i un sol govern legítim al món. No hauran de fer, doncs, cap altra cosa que ensenyar-nos, senzillament, de qui es tracta; i quan ens l’hagin ensenyat, no tinc cap dubte que tota la humanitat s’avindrà fàcilment a retre-li obediència.

John Locke, Segon tractat sobre el govern civil, capítol VIII

**1.** Expliqueu breument (entre seixanta i cent paraules) les idees principals del text i com hi apareixen relacionades. [2 punts]

**2.** Expliqueu breument (entre cinc i vint paraules en cada cas) el significat que tenen en el text les expressions següents: [1 punt] **a)** «societats polítiques» **b)** «govern legítim»

**3.** Expliqueu el punt de vista de John Locke sobre el tema que s’analitza en el text i per què fa l’afirmació següent: «D’aquesta manera, i segons aquell seu mateix principi, o bé els homes són tots lliures, sigui quin sigui el seu origen, o altrament no hi haurà més que un sol príncep i un sol govern legítim al món.» (en la resposta, us heu de referir als aspectes del pensament de Locke que siguin pertinents, encara que no apareguin explícitament en el text.) [3 punts]

**4.** Compareu la concepció de Locke sobre què és el que dóna legitimitat a una determinada organització de la societat i a un determinat govern amb la concepció sobre aquesta mateixa qüestió d’un altre autor/a destacat de la història de la filosofia occidental. [2 punts]

**5.** Expliqueu si esteu d’acord o en desacord amb l’afirmació següent: «Qualsevol grup de persones d’un estat té dret, si així ho acorden els membres d’aquest grup, a establir una nova comunitat política i un nou govern.» Responeu d’una manera raonada.[2 punts]